Mistä on kyse? Kolmen vuoden takainen mahdollinen virkarikosasia on edelleen esillä Porissa.

Porin valtuustossa tuotiin esille, että asia on syyteharkinnassa.

Vasemmistoliiton johto vaatii, että asian käsittelyn lopettamiseksi tehtäisiin kaikki mahdollinen.

Vasemmistoliiton valtuustoryhmän puheenjohtaja Tapio Furuholm vaati Porin maanantaisessa valtuustossa, että kaupungin johto tekee kaikkensa kaupungin virkamiehiä koskevien virkarikossyytteiden etenemisen pysäyttämiseksi.

Epäiltyjen virkarikosten tutkinta alkoi jo vuonna 2012, kun Porin kaupunki pyysi poliisia selvittämään, onko perusturvan johtamisessa rikottu lakia. Taustalla oli se, että Porin perusturva eli sosiaali- ja terveyspalvelut ylitti budjettinsa merkittävästi.

Epäiltyinä olivat tuolloisen tiedon mukaan apulaiskaupunginjohtaja Aulis Laaksonen, perusturvajohtaja Terttu Nordman, palvelujohtaja Esko Karra ja entinen palvelujohtaja Matti Kukola.

Missä vaiheessa tutkinta?

Porin kaupunginhallitus perui myöhemmin tutkintapyynnön, mutta poliisi jatkoi tutkimuksia virkavelvollisuuden rikkomisesta, koska kyse oli virallisen syytteen alaisista rikoksista. Niiden tutkinta ei riipu yksin Porin vaatimuksista.

Vasemmistojohtaja Tapio Furuholm toi maanantaina Porin valtuustossa esille, että asian tutkinta on syyteharkinnassa ja mahdollisesti oletettua laajempana. Furuholmin tietojen mukaan epäiltynä on ollut myös muita henkilöitä kuin aiemmin esillä olleet johtajat.

– Porin kaupungin johdon on tehtävä kaikkensa, että tämän asian käsittelylle saadaan piste. Kaupunginjohtaja Aino-Maija Luukkosella on hyvät välit poliisiin, niitä pitäisi käyttää, Furuholm sanoi.

Tutkintapyyntö tehtiin aikana, jolloin Porin seudun kuntien sosiaali- ja terveyspalvelut tuottavan perusturvan menot kasvoivat ja perusturvan toiminta herätti tyytymättömyyttä. Sen jälkeen perusturvan kustannusten kasvua on saatu hillittyä.